อีธาน มาร์แชล

**อีธาน คาร์ลอส มาร์แชล** เป็นหนึ่งในตัวละครสำคัญที่เป็นเบื้องหลังของ Atlanta Marshall แม้จะไม่ใช่ผู้ก่อตั้งโดยตรงเนื่องจากเสียชีวิตไปแล้วก่อนหน้านั้นหลายสิบปี แต่ก็เป็นเบื้องหลังของทุกอย่างตลอดเวลา 300 ปีขององค์กรนี้เช่นกัน

## ประวัติ

### วัยเด็กและอุปนิสัย

อีธานเป็นลูกคนที่สองของเอ็ดเวิร์ดและเทเรซา มาร์แชล มีพี่สาวที่อายุมากกว่าสามปีคือเอสเมรัลด้า เกิดที่เมืองบราวน์สวิลล์ มลรัฐเท็กซัส

แม้ว่าพ่อกับพี่สาวจะชื่นชอบกิจกรรมนอกบ้านอย่างล่องเรือและตกปลา (รวมถึงงานช่าง ซึ่งอันนี้อีธานก็ยังได้รับมาจากพ่อพอสมควร แม้ว่าจะไม่ทำให้อยากเป็นวิศวกรอย่างเอสเม่ก็ตาม) แต่ด้วยร่างกายที่ไม่แข็งแรงเท่า ทำให้อีธานชอบอยู่แต่ในบ้าน และมีความสนใจเรื่องอินเตอร์เน็ตกับระบบอัลกิริทึมของ Search Engine ทั้งหลายซึ่งพ้องกับนิสัยอยากรู้อยากเห็นอย่างไม่มีที่สิ้นสุดของเขามาก อันนำมาสู่ความขัดแย้งของพี่น้องเสมอเวลาถูกเอสเม่จับได้ว่าเขาแอบเอาไดอารี่ของเธอไปอ่าน และละเมิดความเป็นส่วนตัวด้วยการล้วงดูข้อมูลการใช้อินเตอร์เน็ต

ในวัยประถม อีธานมักถูกเรียกตัวไปอบรมเรื่องละเมิดความเป็นส่วนตัวของผู้อื่นอยู่หลายครั้ง แม้ว่าเขาจะให้เหตุผลว่าทำลงไปเพราะแก้แค้นที่ถูกรังแกกลั่นแกล้งเนื่องจากร่างกายอ่อนแอก็ตาม แต่เพราะเห็นแม่เสียใจหนักมากตอนที่เขาเรียนอยู่ชั้นเกรด 4 เพราะเครียดทั้งเรื่องญาติฝั่งแม่เสียชีวิตและสภาพคล่องทางการเงินของทางบ้าน (ในปีนั้นพ่อแม่เพิ่งส่งเอสเม่เรียนม.ต้นในโรงเรียนเอกชน) เขาจึงสำนึกผิดและหันมาทำอย่างอื่นที่สร้างสรรค์ขึ้น แต่อีกนัยหนึ่งคือทำทุกอย่างให้แนบเนียนขึ้นจนไม่สามารถสาวมาถึงตัวเขาได้เช่นกัน

ในสายตาของพี่สาว อีธานถือเป็นตัวจุ้นจ้านที่พยายามตามเผืิอกความเป็นไปของตัวเองอย่างมาก โดยเฉพาะที่สองพี่น้องอยู่ในวัยรุ่นที่ต้องการความเป็นส่วนตัวอย่างยิ่งยวด แต่เมื่อโตขึ้น เอสเม่ก็ไม่ค่อยถือสามากนัก เพราะยังมีคนคอยปกป้องข้อมูลส่วนตัวของเธอในโลกอินเตอร์เน็ต ยิ่งกว่าหน่วยข่าวกรองสหรัฐเสียอีก

### การเรียนและทำงาน

ชีวิตมัธยมของอีธานไม่มีปัญหามากเท่าตอนประถม อาจเพราะสภาพแวดล้อมที่เอื้อต่อการเรียนรู้ที่มากขึ้น และยังมีชมรมคอมพิวเตอร์ที่ทำให้เขาได้แชร์และพัฒนาความรู้ความสามารถร่วมกับผู้อื่นตลอดชีวิตมัธยม เมื่อถึงเกรด 12 อีธานจึงสอบได้ทุนของ [DATA EXPUNGED] ซึ่งเป็นบริษัท Search Engine ยักษ์ใหญ่ที่สุดในประเทศเพื่อศึกษาต่อด้านวิศวกรรมซอฟท์แวร์ในมหาวิทยาลัย ██████ ซึ่งทำให้เขาต้องออกจากบ้านไปเรียนและทำงานอยู่ที่แคลิฟอร์เนียเป็นเวลาหลายปี

หลังจากใช้ทุนได้ปีกว่า ทาง Oneiro Laboratory ได้ซื้อตัวเพื่อไปช่วยพัฒนาระบบอัลกอริทึมที่เกี่ยวข้องกับการบันทึกลักษณะนิสัยใจคอ เพื่อนำไปใช้ในเทคโนโลยีสำรองความทรงจำในรุ่นแรกๆ เป็นโครงการระยะสั้นที่ค่าตอบแทนค่อนข้างสูง ในภายหลังจากจบงานแล้ว อีธานก็ย้ายกลับมาทำงานในมลรัฐบ้านเกิดตัวเองในเมืองดัลลัส ซึ่งยังสะดวกต่อการกลับไปเยี่ยมครอบครัวและพี่สาวที่ประจำการอยู่ศูนย์ฝึกในฮูสตัน ร่วมมืิอกับเพื่อนสมัยเรียนคนหนึ่งเปิดบริษัทสตาร์ทอัพ พัฒนาระบบปัญญาประดิษฐ์สำหรับอำนวยความสะดวกในบ้าน โดยเริ่มจากบ้านตัวเองและพ่อแม่เป็นอันดับแรก แล้วก็ทำให้เขาได้พบกับแอนิต้า เปเรซ ในที่สุด

แม้ว่าอีธานจะขึ้นชื่อว่าเป็นคนที่มีความสามารถและพรสวรรค์อันโดดเด่นชัดเจนจนเป็นที่น่าจับตามอง แต่เขากลับไม่มีความทะเยอทะยานมากเท่าคนอื่นสักเท่าไหร่นัก แม้ว่าจะทำบริษัทร่วมกับเพื่อน แต่เขาก็ไม่ได้นึกอยากแข่งขันหรือตั้งเป้าหมายอะไรชัดเจน ขอแค่มีเงินพอเลี้ยงดูตัวเองและแบ่งให้พ่อแม่บางส่วนได้ รวมถึงได้ทำงานที่ชอบ อยู่กับผู้หญิงที่รัก เท่านั้นก็พอใจแล้ว รวมถึงได้อยู่ใกล้พี่สาวที่เคารพรักมากขึ้นระดับที่ขับรถไปหาได้ภายในเวลาไม่กี่ชั่วโมง

### จุดเปลี่ยนและความตาย

และชีวิตของเขาดูเหมือนจะมีแต่ความเรียบง่าย สงบสุข โดยเฉพาะเมื่อเขาแต่งงานกับแอนิต้า เปเรซในเดือนมกราคม 2039 และอาศัยในบ้านหลังใหม่ด้วยกัน หากแต่ในอีกสี่เดือนต่อมา พี่สาวของเขาก็เสียชีวิตบนสถานีอวกาศนานาชาติ Station 47 และนั่นก็ทำให้อีธานทำใจต่อการสูญเสียที่ไม่มีเหตุผลนี้อย่างมาก โดยเฉพาะเมื่อเขาได้ข้อมูลวงในจากเพื่อนและรุ่นพี่ใน Oneiro Laboratory ว่ามีส่วนเกี่ยวข้องกับการทดลองเอเลี่ยนจากดวงจันทร์ยูโรป้าบนสถานี ซึ่งทำให้พี่สาวของเขาติดเชื้อและถูกเผาในเวลาต่อมา และยังทำให้คนรักของพี่สาวตัวเองที่ทำงานด้วยกัน (และยังเป็นคนเผา) ฆ่าตัวตายโดยการดีดตัวเองออกจากแอร์ล็อกของสถานี

อีธานจมอยู่ภายใต้ความเศร้าหมอง แม้ว่าในขณะนั้นแอนิต้าจะตั้งท้องลูกคนแรกแล้วก็ตาม ก่อนที่เขาจะตัดสินใจขโมยข้อมูลจาก Oneiro และทำการสำรองข้อมูลตัวตนของตัวเองอย่างลับๆ และนำไปซ่อนทั้งในประเทศและต่างประเทศ ด้วยความร่วมมือจากเพื่อน(และแฟน)เก่าของพี่สาวอย่างโนโซมิ ซึ่งทำให้แน่ใจว่าจะไม่มีใครสาวมาถึงสิ่งที่เขาเก็บซ่อนเอาไว้ได้

และไม่นานหลังจากนั้น ตามที่อีธานคาดการณ์ไว้ เขาถูกจับโดยกลุ่มคนลึกลับ และนำไปทรมานเพื่อรีดเค้นข้อมูลที่เขาขโมยมา แน่นอนว่าอีธานลบข้อมูลของตัวเองทิ้งไปจนไม่สามารถกู้อะไรขึ้นมาได้อีก ท้ายที่สุดเขาจึงถูกกำจัดและพบเป็นศพที่ชายหาดใกล้บ้าน ในขณะที่แอนิต้าได้ทำตามแผนบีด้วยการเก็บข้าวของหนีไปยังมลรัฐอื่น และคลอดลูกชายที่ในภายหลังได้ตามพบเขาจนเจอในที่สุด

### จุดกำเนิดของ ETHAN

แม้ว่าอีธาน มาร์แชลจะเสียชีวิตไปแล้วในปี 2040 แต่ตัวตนของเขายังคงอยู่ อีธานได้เก็บข้อมูลสำรองเอาไว้ในฐานข้อมูลลับที่ไม่มีใครคาดถึง และเมื่อมิตเชลล์ได้พบกับอีธานอีกครั้ง เขาก็รู้ว่าหลายสิบปีที่ผ่านมามีเรื่องราวต่างๆ มากมาย รวมถึงการแต่งงานใหม่ของแอนิต้ากับผู้ชายขี้เหล้าที่ชอบใช้ความรุนแรง